b'\n_START_ARTICLE_\nJangon\n_START_SECTION_\nEtimologija\n_START_PARAGRAPH_\nBeseda Jangon je kombinacija dveh besed: yan, ki pomeni "sovra\xc5\xbeniki", in  koun, ki pomeni "zmanjkati". Prevajajo tudi "konec prepira". Beseda "rangoon" najverjetneje  izvira iz britanskega posnemanja izgovarjave besede "yangon" v arakan\xc5\xa1\xc4\x8dini [r\xc9\x94\xc9\xb4\xc9\xa1\xca\x8a\xc9\xb4].\n_START_SECTION_\nZgodovina\n_START_PARAGRAPH_\nJangon je ustanovilo ljudstvo Mon kot Dagon (danes mestna \xc4\x8detrt) v za\xc4\x8detku 11. stoletja (okoli 1028-1043), ki je v tistem \xc4\x8dasu prevladovalo v Spodnji Burmi.  Dagon je bilo majhno ribi\xc5\xa1ko mestece s sredi\xc5\xa1\xc4\x8dem pribli\xc5\xbeno tam, kjer stoji pagoda \xc5\xa0vedagon. Leta 1755 je kralj Alaungpaja osvojil Dagon, ga preimenoval v "Jangon" in mu priklju\xc4\x8dil nekaj okoli\xc5\xa1kih naselij. Britanci so zasedli Jangon med prvo angle\xc5\xa1ko-burmansko vojno (1824-1826), vendar so ga po njej vrnili v burmansko upravljanje. Mesto je bilo leta 1841 uni\xc4\x8deno zaradi po\xc5\xbeara.\n_START_SECTION_\nKolonialni Rangun\n_START_PARAGRAPH_\nBritanci so zasegli Jangon in celotno Spodnjo Burmo v drugi angle\xc5\xa1ko-burmanski vojni leta 1852 ter ga nato preoblikovali v trgovsko in politi\xc4\x8dno sredi\xc5\xa1\xc4\x8de britanske Burme. Po indijskem uporu leta 1857 so Britanci v Jangon poslali \xc5\xa1aha Bahadurja II., zadnjega mogulskega cesarja. Na podlagi na\xc4\x8drtov voja\xc5\xa1kega in\xc5\xbeenirja poro\xc4\x8dnika Alexandra Fraserja so Britanci zgradili novo mesto na omre\xc5\xbeju zemlji\xc5\xa1\xc4\x8d v delti, omejeno na vzhodu s potokom Pazundaung Creek, na jugu in zahodu pa z reko Jangon. Jangon je postal prestolnica britanske Burme, potem ko so Britanci v tretji angle\xc5\xa1ko-burmanski vojni leta 1885 zasedli \xc5\xa1e Zgornjo Burmo. Do leta 1890 se je prebivalstvo Jangona pove\xc4\x8dalo in trgovina je pripomogla, da so nastala uspe\xc5\xa1na stanovanjska predmestja na severu Kraljevega jezera (Kandod\xc5\xbei) in jezera Inja. Britanci so zgradili bolni\xc5\xa1nice, tudi Splo\xc5\xa1no bolni\xc5\xa1nico Rangun, \xc5\xa1ole, univerzo._NEWLINE_Kolonialni Jangon je bil s svojimi prostornimi parki in jezeri ter me\xc5\xa1anico sodobnih stavb in tradicionalne lesene arhitekture znan kot "mesto vrtov na vzhodu". Do za\xc4\x8detka 20. stoletja je imel Jangon javne storitve in infrastrukturo na ravni Londona. _NEWLINE_Pred drugo svetovno vojno je bilo v Jangonu pribli\xc5\xbeno 55\xc2\xa0% prebivalstva Indijcev ali iz ju\xc5\xbene Azije, le pribli\xc5\xbeno tretjina je bila Burmancev (Bamarcev). Preostali so bili Kareni, Kitajci, Angloburmanci in drugi._NEWLINE_Po prvi svetovni vojni je Jangon postal sredi\xc5\xa1\xc4\x8de burmanskega gibanja za neodvisnost z levi\xc4\x8darskimi \xc5\xa1tudenti Rangunske univerze. Tri vsesplo\xc5\xa1ne stavke zoper britanski imperij  leta 1920, 1936 in 1938 so se za\xc4\x8dele v Jangonu._NEWLINE_Jangon je bil tri leta pod japonsko zasedbo (1942-1945). Med drugo svetovno vojno je bil zelo po\xc5\xa1kodovan. Mesto so maja 1945 osvobodili zavezniki._NEWLINE_4. januarja 1948, ko je dr\xc5\xbeava ponovno postala neodvisna, je Jangon je postal prestolnica Burmanske unije.\n_START_SECTION_\nSodobni Jangon\n_START_PARAGRAPH_\nKmalu po osamosvojitvi Burme leta 1948 je bilo veliko kolonialnih imen ulic in parkov zamenjanih z  doma\xc4\x8dimi burmanskimi imeni. Leta 1989 je takratna voja\xc5\xa1ka hunta  angle\xc5\xa1ko ime mesta (Rangun) spremenila v "Jangon" skupaj s \xc5\xa1tevilnimi drugimi spremembami imen, ki so bila v angle\xc5\xa1ki transkripciji (mnogi Burmanci so s tem niso strinjali, \xc4\x8de\xc5\xa1 da hunta tega ne sme, sprememb niso upo\xc5\xa1tevali v \xc5\xa1tevilnih publikacijah, novicah, predvsem BBC in tuje dr\xc5\xbeave, vklju\xc4\x8dno z Zdru\xc5\xbeenim kraljestvom in Zdru\xc5\xbeenimi dr\xc5\xbeavami). _NEWLINE_Od osamosvojitve dalje se je Jangon navzven zelo raz\xc5\xa1iril. Zaporedne vlade so zgradile satelitska mesta, kot so Taketa, Severna Okalapa in Ju\xc5\xbena Okalapa v 1950-tih, Hlaingtaja, \xc5\xa0vepjita in Ju\xc5\xbeni Dagon v 1980-tih. Danes Veliki Jangon zajema obmo\xc4\x8dje, ki obsega skoraj 600 kvadratnih kilometrov._NEWLINE_Med Ne Vinovo osamitvijo (1962-1988) se je infrastruktura Jangona zaradi nevzdr\xc5\xbeevanja poslab\xc5\xa1ala in se ni prilagajala nara\xc5\xa1\xc4\x8danju prebivalstvu. Leta 1990 je politika bolj odprtega trga trenutne voja\xc5\xa1ke vlade pritegnila doma\xc4\x8de in tuje nalo\xc5\xbebe. S tem se je nekoliko izbolj\xc5\xa1ala infrastruktura mesta. \xc5\xa0tevilne stavbe iz kolonialnega obdobja so poru\xc5\xa1ili, da bi naredili prostor za visoke hotele, poslovne stavbe in nakupovalna sredi\xc5\xa1\xc4\x8da, mestna uprava pa je leta 1996 pribli\xc5\xbeno 200 opaznih stavb iz kolonialnega obdobja zavarovala kot dedi\xc5\xa1\xc4\x8dino. Zgrajenih je bilo \xc5\xa1est novih mostov in pet novih avtocest, ki povezujejo mesto z industrijo v zaledju. Kljub temu pa je velik del mesta ostal brez osnovnih komunalnih storitev, kot je 24 ur elektrike in redno zbiranje smeti._NEWLINE_Jangon je od osamosvojitve dalje postajal veliko bolj pisan po svoji etni\xc4\x8dni podobi z avtohtonimi Burmanci. Po osamosvojitvi so mnogi ju\xc5\xbeni Azijci in Angloburmanci postali levi\xc4\x8darji. V \xc5\xa1estdesetih so morali mnogi oditi zaradi ksenofobi\xc4\x8dne vlade Ne Vina. Kljub temu pa je v Jangonu \xc5\xa1e vedno precej pripadnikov ju\xc5\xbenoazijske in kitajske skupnosti. Angloburmanci so izginili, potem ko so zapustili dr\xc5\xbeavo ali se asimilirali z drugimi burmanskimi skupinami._NEWLINE_Jangon je bil leta 1974, 1988 in 2007 sredi\xc5\xa1\xc4\x8de velikih protivladnih protestov. Leta 1988 je ljudstvo vstajajo\xc4\x8de mo\xc4\x8di povzro\xc4\x8dilo smrt na stotine, \xc4\x8de ne tiso\xc4\x8de burmanskih civilistov. Med oran\xc5\xbeno revolucijo so bila mno\xc5\xbei\xc4\x8dna streljanja in z uporabo krematorijev v Jangonu je burmanska vlada izbrisala dokaze o svojih zlo\xc4\x8dinih nad menihi, neoboro\xc5\xbeenimi protestniki, novinarji in \xc5\xa1tudenti.  Mestne ulice so bile krvave vsaki\xc4\x8d, ko je vlada streljala na protestnike._NEWLINE_Maja 2008 je ciklon Nargis dosegel Jangon. Bilo je nekaj \xc4\x8dlove\xc5\xa1kih \xc5\xbertev, uni\xc4\x8dene ali po\xc5\xa1kodovane pa je bilo tri \xc4\x8detrtine industrijske infrastrukture v Jangonu, izgube so bile ocenjene na 800.000.000 ameri\xc5\xa1kih dolarjev. _NEWLINE_Novembra 2005 je voja\xc5\xa1ka vlada imenovala Nepjido, 320 kilometrov severno od Jangona, za novo upravno sredi\xc5\xa1\xc4\x8de in nato preselila precej\xc5\xa1en del vlade v na novo zgrajeno mesto. Jangon pa je ostal najve\xc4\x8dje mesto in najpomembnej\xc5\xa1e trgovsko sredi\xc5\xa1\xc4\x8de Mjanmarja.\n_START_SECTION_\nGeografija\n_START_PARAGRAPH_\nJangon le\xc5\xbei v Spodnji Burmi (Mjanmar) ob soto\xc4\x8dju rek Jangon in Bago, pribli\xc5\xbeno 30 km od zaliva Martaban na 16\xc2\xb0 48\' severno, 96\xc2\xb0 09\' vzhodno. Njegov standardni \xc4\x8dasovni pas je UTC / GMT +6 ur in pol.\n_START_SECTION_\nPodnebje\n_START_PARAGRAPH_\nPo klasifikacijskem podnebnem sistemu K\xc3\x96PPEN ima Jangon tropsko monsunsko podnebje. De\xc5\xbeevna doba je od maja do oktobra, ko pade velika koli\xc4\x8dina padavin. Suha doba traja od novembra do aprila, ko je malo padavin. Med letom povpre\xc4\x8dne temperature ka\xc5\xbeejo le malo nihanj s povpre\xc4\x8dnimi zgornjimi mejami med 29 in 36 \xc2\xb0C in povpre\xc4\x8dnimi spodnjimi mejami med 18 in 25 \xc2\xb0C.\n_START_SECTION_\nMesto\n_START_PARAGRAPH_\nDo sredine leta 1990 je Jangon ostal ve\xc4\x8dinoma v svojem tradicionalnem okolju polotoka med rekami Bago, Jangon in Hlaing. Zemljevid iz leta 1944 ka\xc5\xbee le malo razvoja severno od jezera Inja. Od leta 1980 pa se je mesto za\xc4\x8delo hitro \xc5\xa1iriti proti severu, kjer je zdaj mednarodno letali\xc5\xa1\xc4\x8de Jangon. Mesto se je \xc5\xa1irilo, tudi sredi\xc5\xa1\xc4\x8de, iz svojega geografskega sredi\xc5\xa1\xc4\x8da. Obmo\xc4\x8dje mesta se je enakomerno pove\xc4\x8dalo z 72,52 kvadratnega kilometra v letu 1901 na 86,2 kvadratnega kilometra v letu 1940, 208,51 kvadratnega kilometra leta 1974 do 346,13 kvadratnega kilometra v letu 1985 in 598,75 kvadratnega kilometra leta 2008.\n_START_SECTION_\nArhitektura\n_START_PARAGRAPH_\nSredi\xc5\xa1\xc4\x8de Jangona je znano po svojih ozelenjenih avenijah in arhitekturi fin-de-si\xc3\xa8cla.  Nekdanje britansko kolonialno glavno mesto ima najve\xc4\x8d stavb iz kolonialnega obdobja v jugovzhodni Aziji. Sredi\xc5\xa1\xc4\x8de Jangona ima \xc5\xa1e vedno mnoge razpadajo\xc4\x8de kolonialne stavbe. Nekdanji High Court (najvi\xc5\xa1ji sodni forum in kon\xc4\x8dno prito\xc5\xbebeno sodi\xc5\xa1\xc4\x8de), nekdanja stavba sekretariata, nekdanja visoka angle\xc5\xa1ka \xc5\xa1ola svetega Pavla in Strand Hotel so odli\xc4\x8dni primeri te pretekle dobe. Ve\xc4\x8dina stavb v sredi\xc5\xa1\xc4\x8du je iz tega obdobja, so \xc5\xa1tirinadstropne ter v me\xc5\xa1ani stanovanjski in poslovni uporabi, imajo 4,3 m visoke strope, ki omogo\xc4\x8da gradnjo mezanina. Kljub bolj slabemu stanju ostajajo stavbe zelo iskane in najdra\xc5\xbeje na nepremi\xc4\x8dninskem trgu. _NEWLINE_Leta 1996 je Odbor za razvoj mesta Jangon sestavil seznam mestne dedi\xc5\xa1\xc4\x8dine s starimi zgradbami in objekti, ki jih ni mogo\xc4\x8de spreminjati ali podreti brez odobritve.  Leta 2012 je mesto Jangon uvedlo 50-letni moratorij na ru\xc5\xa1enje stavb, starej\xc5\xa1ih od 50 let. Yangon Heritage Trust je nevladna organizacija s Tant Mjint-U-jem na \xc4\x8delu, ki ima za cilj ustvariti obmo\xc4\x8dja dedi\xc5\xa1\xc4\x8dine v sredi\xc5\xa1\xc4\x8du mesta in pritegniti investitorje za obnovo stavb za komercialno uporabo._NEWLINE_Iz poznej\xc5\xa1ih dni je osemnadstropna stanovanjska gradnja v mestu, ki se ka\xc5\xbee po mestu v razli\xc4\x8dnih oblikah. Taki bloki zagotavljajo sorazmerno poceni stanovanja za mnoge Jangon\xc4\x8dane (v Jangonu pravijo, da se stavba brez dvigala imenuje stanovanjska zgradba, z enim dvigalom pa kondominij). Vlagati so morali v generator lokalne mo\xc4\x8di, da bi zagotovili 24-urno elektri\xc4\x8dno energijo, zato si ve\xc4\x8dina Jangon\xc4\x8danov stanovanj z dvigali ne more privo\xc5\xa1\xc4\x8diti). Stanovanja so obi\xc4\x8dajno v osmih nadstropjih (s pritli\xc4\x8djem vred) predvsem zato, ker so mestni predpisi do februarja 2008 zahtevali, da vse stavbe, vi\xc5\xa1je od 23 m ali osem nadstropij, namestijo dvigala.  Sedanji predpis zahteva dvigala v stavbah, vi\xc5\xa1jih od 19 m ali \xc5\xa1est nadstropij. \xc4\x8ceprav je bila ve\xc4\x8dina stanovanjskih blokov zgrajena \xc5\xa1ele v zadnjih 20 letih, so videti veliko starej\xc5\xa1a zaradi slabe gradnje in pomanjkanja ustreznega vzdr\xc5\xbeevanja._NEWLINE__NEWLINE_ _NEWLINE_V primerjavi z drugimi ve\xc4\x8djimi azijskimi mesti Jangon nima neboti\xc4\x8dnikov. Razen nekaj visokih hotelov in uradov v sredi\xc5\xa1\xc4\x8du je ve\xc4\x8dina visokih stavb (obi\xc4\x8dajno 10-nadstropnih in ve\xc4\x8d) "stanovanj" razpr\xc5\xa1ena po uspe\xc5\xa1nih soseskah severno od sredi\xc5\xa1\xc4\x8da mesta, kot so Bahan, Dagon, Kamajut in Majangon. Najvi\xc5\xa1ja stavba v Jangonu, Pjaj Gardens, je 25-nadstropna stanovanjska stavba na severu mesta._NEWLINE_Starej\xc5\xa1a satelitska naselja, kot so Taketa, Severna Okalapa in Ju\xc5\xbena Okalapa, imajo ve\xc4\x8dinoma eno- do dvenadstropne samostojne hi\xc5\xa1e z dostopom do mestnega elektri\xc4\x8dnega omre\xc5\xbeja. Novej\xc5\xa1a satelitska naselja, kot sta Severni in Ju\xc5\xbeni Dagon, so \xc5\xa1e vedno v bistvu predmestje. Satelitska naselja, stara ali nova, dobivajo le malo ali ni\xc4\x8d komunalnih storitev.\n_START_SECTION_\nParki in vrtovi\n_START_PARAGRAPH_\nNajve\xc4\x8dji in najbolje urejeni parki v Jangonu so okoli pagode \xc5\xa0vedagon. Na jugovzhodu pozla\xc4\x8dene stupe je najbolj priljubljeno rekreacijsko obmo\xc4\x8dje v mestu - jezero Kandod\xc5\xbei. 61 ha veliko jezero je obdano s Krajinskim parkom Kandod\xc5\xbei, velikim 45 ha, in \xc5\xbeivalskim vrtom, velikim 28 ha, ki ga sestavljajo \xc5\xbeivalski vrt, akvarij in zabavi\xc5\xa1\xc4\x8dni park. Zahodno od pagode proti nekdanjemu kompleksu Hluto (Hluttaw) (parlament) sta ljudski vrt in park, velik 53 ha (ob pomembnih dr\xc5\xbeavnih praznikih so bile tu parade, ko je bil Jangon \xc5\xa1e glavno mesto), nekaj kilometrov severno od pagode je 15 ha velik park jezero Inja - najljub\xc5\xa1e mesto \xc5\xa1tudentov in znan romanti\xc4\x8dni kraj Burmancev._NEWLINE_Narodni park Hloga (Hlawga) in Voja\xc5\xa1ko pokopali\xc5\xa1\xc4\x8de Taukjan (Allied War Memorial) sta na obrobju mesta in zanimivi izletni\xc5\xa1ki to\xc4\x8dki.\n_START_SECTION_\nPromet\n_START_PARAGRAPH_\nJangon je glavno sredi\xc5\xa1\xc4\x8de Mjanmarja za doma\xc4\x8de in mednarodno letali\xc5\xa1\xc4\x8de, \xc5\xbeeleznico in prevoze po kopnem.\n_START_SECTION_\nLetalski promet\n_START_PARAGRAPH_\nMednarodno letali\xc5\xa1\xc4\x8de Jangon, ki je 19 km oddaljeno iz sredi\xc5\xa1\xc4\x8da mesta, je glavna vstopna to\xc4\x8dka v dr\xc5\xbeavo za doma\xc4\x8di in mednarodni letalski prevoz. Ima direktne lete v regionalna mesta v Aziji - predvsem, Dako, Hanoj, Ho \xc4\x8ci Min, Hongkong, Tokio, Peking, Seul, Guang\xc4\x8dou, Tajpej, Bangkok, Kuala Lumpur, Kunming in Singapur. \xc4\x8ceprav doma\xc4\x8de letalske dru\xc5\xbebe ponujajo storitve v pribli\xc5\xbeno dvajset doma\xc4\x8dih krajev, je ve\xc4\x8dina letov v turisti\xc4\x8dne kraje, kot so Bagan, Mandalaj, Heho in Ngapali in v prestolnico Nepjido.\n_START_SECTION_\n\xc5\xbdelezni\xc5\xa1ki promet\n_START_PARAGRAPH_\nGlavna \xc5\xbeelezni\xc5\xa1ka postaja Jangon je glavni terminal Mjanmarskih \xc5\xbeeleznic, ki upravlja 5403 kilometre \xc5\xbeelezni\xc5\xa1kega omre\xc5\xbeja, ki dosega Zgornji Mjanmar (Nepjido, Mandalaj, \xc5\xa0vebo), notranjost (Mjitkjina), gorovje \xc5\xa0an (Taund\xc5\xbei, La\xc5\xa1io) in obalo Tanintaji (Maulamjaing, Davei)._NEWLINE_Yangon Circular Railway obsega 45,9 kilometra z 39 postajami in povezuje satelitska naselja Jangona. Sistem v glavnem uporablja lokalno prebivalstvo (na dan prodajo okoli 150.000 kart). Priljubljenost primestnih prog je posko\xc4\x8dila, saj je vlada v avgustu 2007 zmanj\xc5\xa1ala subvencije za bencin.\n_START_SECTION_\nCestni promet\n_START_PARAGRAPH_\nJangon je imel po podatkih iz marca 2011 4456 kilometrov cestnega omre\xc5\xbeja vseh vrst (asfaltna, betonska in neutrjena). \xc5\xa0tevilne ceste so v slabem stanju in niso dovolj \xc5\xa1iroke za ve\xc4\x8dje \xc5\xa1tevilo avtomobilov. Velika ve\xc4\x8dina Jangon\xc4\x8danov si ne more privo\xc5\xa1\xc4\x8diti avtomobila in se zana\xc5\xa1ajo na \xc5\xa1iroko mre\xc5\xbeo avtobusov. Imajo ve\xc4\x8d kot 300 javnih in zasebnih avtobusnih prog s pribli\xc5\xbeno 6300 avtobusi okoli mesta, ki prevozijo ve\xc4\x8d kot 4,4 milijona potnikov dnevno. Vsi avtobusi in 80\xc2\xa0% taksijev v Jangonu vozi na stisnjen zemeljski plin (CNG) po vladnem  odloku iz leta 2005, da prihranijo denar za uvoz nafte. Iz Dagon Ayeyar Highway Bus Terminal vozijo avtocestni avtobusi v regijo Iravadska delta, Aung Mingala Bus Terminal Highway pa v druge dele dr\xc5\xbeave._NEWLINE_Prevoz z osebnimi avtomobili v Jangonu je zelo drag za ve\xc4\x8dino dr\xc5\xbeavljanov. Vlada dovoljuje le nekaj tiso\xc4\x8d avtomobilov vsakoletnega uvoza v dr\xc5\xbeavi z ve\xc4\x8d kot 50 milijonov ljudi. Cene avtomobilov so v Mjanmarju med najvi\xc5\xa1jimi na svetu. Juliju 2008 sta dve najbolj priljubljeni znamki avtomobilov v Jangonu, 1986-1987 Nissan Sunny Super Saloon in 1988 Toyota Corolla SE Limited, stali v protivrednosti pribli\xc5\xbeno 20.000 oziroma 29.000 ameri\xc5\xa1kih dolarjev.  Nezakonito uvo\xc5\xbeeni neregistrirani avtomobili so cenej\xc5\xa1i pribli\xc5\xbeno za polovico v primerjavi z registriranimi. Kljub temu je uporaba avtomobila v Jangonu vedno ve\xc4\x8dja, kar je znak nara\xc5\xa1\xc4\x8dajo\xc4\x8dih dohodkov pri nekaterih, in \xc5\xbee povzro\xc4\x8da veliko prometnih zastojev na ulicah mesta. V letu 2011 je imel Jangon pribli\xc5\xbeno 300.000 registriranih motornih vozil poleg neznanega \xc5\xa1tevila neregistriranih._NEWLINE_Od leta 1970 po voja\xc5\xa1kem odloku avtomobili vozijo po desni strani ceste. Vlada pa ni predpisala odstranitve upravljanja avtomobilov, urejenih za vo\xc5\xbenjo po levi strani ceste. Japonski rabljeni avtomobili, ki sestavljajo ve\xc4\x8dino uvoza v dr\xc5\xbeavo, so zato \xc5\xa1e vedno urejeni za vo\xc5\xbenjo po levi in jih nikoli ne preuredijo. Burmanski vozniki se morajo tako zanesti na svoje potnike, ko hodijo mimo drugih avtomobilov._NEWLINE_V mejah mesta Jangon je prepovedano voziti tricikle, kolesa in motorna kolesa. Od februarja 2010 je bilo tovornjakom pick up prepovedano voziti v \xc5\xa1estih mestnih okro\xc5\xbejih sredi\xc5\xa1\xc4\x8da Jangona, in sicer Lata, Lanmado, Pabedan, \xc4\x8cauktada, Botahtaung in Pazundaung. Maja 2003 je bila uvedena prepoved uporabe hupe v \xc5\xa1estih okro\xc5\xbejih sredi\xc5\xa1\xc4\x8da Jangona zaradi zmanj\xc5\xa1anja onesna\xc5\xbeevanja s hrupom. Aprila 2004 je bila prepoved raz\xc5\xa1irjena na celotno mesto.\n_START_SECTION_\nRe\xc4\x8dni promet\n_START_PARAGRAPH_\nJangon ima \xc5\xa1tiri glavne potni\xc5\xa1ke pomole, vsi so v bli\xc5\xbeini sredi\xc5\xa1\xc4\x8da mesta in jih v glavnem uporabljajo za lokalne trajekte \xc4\x8dez reko do Dala in Tanljin in regionalne trajekte do delte Iravadi. 35 km dolg kanal Tvante je bil najhitrej\xc5\xa1a pot od Jangona do delte Iravadi do leta 1990, ko so zgradili ceste, ki so uporabne vse leto. \xc5\xa0e vedno se uporabljajo potni\xc5\xa1ki trajekti do delte in iz Zgornje Burme \xc4\x8dez reko Iravadi, ki jih zdaj uporabljajo predvsem za turisti\xc4\x8dna re\xc4\x8dna kri\xc5\xbearjenja.\n_START_SECTION_\nDemografija\n_START_PARAGRAPH_\nJangon je najbolj naseljeno mesto v Mjanmarju, \xc4\x8deprav se ocene \xc5\xa1tevila prebivalstva zelo razlikujejo (vsi podatki o prebivalstvu so previdevanja, ker uradnega popisa ni bilo od leta 1983). Ocena Zdru\xc5\xbeenih narodov je 4.350.000 v letu 2010, State Departmenta za leto 2009 pa 5,5 milijona. Ta je verjetno bli\xc5\xbeja realnemu \xc5\xa1tevilu. \xc5\xa0tevilo prebivalcev mesta po letu 1948 (predvsem avtohtonih Burmancev) iz drugih delov strmo nara\xc5\xa1\xc4\x8da, selijo se v novozgrajena satelitska naselja. Priseljenci so ustanovili svoja regionalna zdru\xc5\xbeenja za  mre\xc5\xbeenje. Odlo\xc4\x8ditev vlade, da premakne upravno mesto v Nepjido, je povzro\xc4\x8dila odliv neznanega \xc5\xa1tevila javnih uslu\xc5\xbebencev iz Jangona._NEWLINE_Jangon je najbolj narodno raznovrstno mesto v dr\xc5\xbeavi. Medtem ko so Indijci oblikovali rahlo ve\xc4\x8dino pred drugo svetovno vojno, je danes ve\xc4\x8dina prebivalstva burmanskega rodu. Obstajajo velike skupnosti Indijcev, ju\xc5\xbenih Azijcev in Kitajcev zlasti v tradicionalnih sredi\xc5\xa1\xc4\x8dih sosesk. V mestu \xc5\xbeivi tudi precej ljudi Rakinov in Karenov._NEWLINE_Burman\xc5\xa1\xc4\x8dina je glavni jezik v mestu. Angle\xc5\xa1\xc4\x8dina je na drugem mestu pri izobra\xc5\xbeencih. V zadnjih letih pa je zaradi \xc4\x8dezmorskih zaposlitvenih mo\xc5\xbenosti ob\xc4\x8dutiti ve\xc4\x8dje zanimanje tudi za druge jezike.\n_START_SECTION_\nGospodarstvo\n_START_PARAGRAPH_\nJangon je glavno sredi\xc5\xa1\xc4\x8de v dr\xc5\xbeavi za trgovino, industrijo, nepremi\xc4\x8dnine, medije, zabavo in turizem. Mesto samo predstavlja pribli\xc5\xbeno petino dr\xc5\xbeavnega gospodarstva. Po uradnih statisti\xc4\x8dnih podatkih za poslovno leto 2010-2011 je bila velikost gospodarstva regije Jangon 8.930.000.000.000 \xc4\x8datov ali 23\xc2\xa0% BDP-ja. _NEWLINE_Mesto je glavno trgovsko sredi\xc5\xa1\xc4\x8de Spodnje Burme za vse vrste blaga, od osnovnih \xc5\xbeivil do rabljenih avtomobilov, \xc4\x8deprav trgovino \xc5\xa1e vedno ovirata zelo nerazviti ban\xc4\x8dni sektor in komunikacijska infrastruktura. Bajinaung je najve\xc4\x8dja tr\xc5\xbenica na debelo v dr\xc5\xbeavi za ri\xc5\xbe, fi\xc5\xbeol in stro\xc4\x8dnice ter druge kmetijske izdelke. Veliko uvoznih in izvoznih predmetov gre skozi pristani\xc5\xa1\xc4\x8de Tilava, ki je najve\xc4\x8dje in najbolj obremenjeno pristani\xc5\xa1\xc4\x8de v Mjanmarju. Na voljo je tudi veliko neformalne trgovine, zlasti na tr\xc5\xbenicah in uli\xc4\x8dnih stojnicah. 17. junija 2011 je YCDC napovedal, da je uli\xc4\x8dnim prodajalcem, ki so prej smeli trgovati do 15. ure, treba prepovedati prodajo na ulicah in dovoliti, da prodajajo samo v mestnih ob\xc4\x8dinah, v katerih prebivajo, verjetno zaradi urejanja podobe mesta. 1. decembra 2009 so mestne oblasti prepovedale uporabo plasti\xc4\x8dnih vre\xc4\x8dk iz polietilena visoke gostote._NEWLINE_V predelovalnih dejavnostih je veliko zaposlenih. Okoli Jangona je najmanj 14 lahkih industrijskih obm\xc4\x8dij, ki neposredno zaposlujejo ve\xc4\x8d kot 150.000 delavcev v 4300 tovarnah (stanje 2010). Mesto je sredi\xc5\xa1\xc4\x8de obla\xc4\x8dilne industrije dr\xc5\xbeave, ki je v ZDA izvozila za 292.000.000 dolarjev v prora\xc4\x8dunskem letu 2008/9. Ve\xc4\x8d kot 80 odstotkov delavcev v tovarnah v Jangonu dela vse dneve, mlaj\xc5\xa1e \xc5\xbeenske med 15 in 27 let prihajajo s pode\xc5\xbeelja, da bi na\xc5\xa1le bolj\xc5\xa1e \xc5\xbeivljenje. Proizvodnja ima dva strukturna problema: kroni\xc4\x8dno pomanjkanje energije in politi\xc4\x8dni problemi (gospodarske sankcije). V letu 2008 bi v Jangonu samo 2500 tovarn potrebovalo pribli\xc5\xbeno 120 MW mo\xc4\x8di; celotno mesto je prejelo le okoli 250 MW od potrebnih 530 MW. Kroni\xc4\x8dno pomanjkanje energije omejuje \xc4\x8das obratovanja tovarn med 8. in 18. uro._NEWLINE_Gradbeni\xc5\xa1tvo je pomemben vir zaposlovanja. Na gradbeno industrijo je preselitev dr\xc5\xbeavnega aparata in javnih uslu\xc5\xbebencev v Nepjido slabo vplivala. Novi predpisi, uvedeni avgusta 2009, zahtevajo, da gradbeniki zagotovijo vsaj 12 parkirnih mest v vsaki novi stolpnici. Od januarja 2010 se je \xc5\xa1tevilo novih stolpnic v obdobju 2009-2010 zmanj\xc5\xa1alo na 334 v primerjavi s 582 v letih 2008 in 2009._NEWLINE_Turizem je pomemben vir deviz za mesto, \xc4\x8deprav je po jugovzhodnoazijskih standardih dejansko \xc5\xa1tevilo tujih obiskovalcev Jangona vedno precej nizko (pribli\xc5\xbeno 250.000 pred oran\xc5\xbeno revolucijo v septembru 2007), po oran\xc5\xbeni revoluciji in orkanu Nargis pa se je \xc5\xa1e bolj zmanj\xc5\xa1alo. Nedavno izbolj\xc5\xa1anje politi\xc4\x8dnega ozra\xc4\x8dja v dr\xc5\xbeavi je pritegnilo ve\xc4\x8d poslovne\xc5\xbeev in turistov. Na mednarodnem letali\xc5\xa1\xc4\x8du Jangon je v letu 2011 pristalo med 300.000 in 400.000 potnikov. Po ve\xc4\x8d letih nezadostnega vlaganja je hotelov malo, le 3000 od skupaj 8000 hotelskih sob v Jangonu je "primernih za turiste", kar ne zado\xc5\xa1\xc4\x8da ve\xc4\x8d povpra\xc5\xa1evanju. Na obrobju Jangona je bilo na\xc4\x8drtovano hotelsko obmo\xc4\x8dje, ki bi ga zgradili na zemlji\xc5\xa1\xc4\x8dih, ki so v vladni in voja\xc5\xa1ki lasti, in sicer v Mingaladonu, Hleguju in Htau\xc4\x8dantu.\n_START_SECTION_\nIzobra\xc5\xbeevanje\n_START_PARAGRAPH_\nMjanmar je med dr\xc5\xbeavami, ki najmanj porabi za izobra\xc5\xbeevanje na svetu. Ocena Mednarodnega in\xc5\xa1tituta za strate\xc5\xa1ke \xc5\xa1tudije s sede\xc5\xbeem v Londonu 2007 ka\xc5\xbee, da porabijo za izobra\xc5\xbeevanje le 0,5 odstotka dr\xc5\xbeavnega prora\xc4\x8duna. Razlika v izobra\xc5\xbeevalnih prilo\xc5\xbenostih za bogate in revne je precej o\xc4\x8ditna tudi v mestu. Zaradi majhne dr\xc5\xbeavne pomo\xc4\x8di ali brez nje so \xc5\xa1ole odvisne od prisilnih "donacij" in razli\xc4\x8dne pristojbine star\xc5\xa1ev za skoraj vse: vzdr\xc5\xbeevanje \xc5\xa1ole, pla\xc4\x8de u\xc4\x8diteljev, kar sili mnoge revne \xc5\xa1tudente, da prekinejo \xc5\xa1olanje._NEWLINE_Medtem ko mnogi \xc5\xa1tudenti v revnih okro\xc5\xbejih ne kon\xc4\x8dajo srednje \xc5\xa1ole, pe\xc5\xa1\xc4\x8dica jangonskih visokih \xc5\xa1ol v bogatej\xc5\xa1ih okro\xc5\xbejih zagotavlja ve\xc4\x8dini \xc5\xa1tudentov sprejem na najuglednej\xc5\xa1e univerze v dr\xc5\xbeavi, kar pomeni, da revni in nadarjeni nimajo veliko mo\xc5\xbenosti. Premo\xc5\xbeni obvodni sistem izobra\xc5\xbeevanja po\xc5\xa1ilja svoje otroke v zasebne angle\xc5\xa1ke \xc5\xa1ole, kot je YIEC, ali v tujino (obi\xc4\x8dajno Singapur ali Avstralijo). Leta 2008 je mednarodna \xc5\xa1ola v Jangonu stala najmanj 8000 ameri\xc5\xa1kih dolarjev letno._NEWLINE_Jangon je sede\xc5\xbe ve\xc4\x8d kot 20 univerz in visokih \xc5\xa1ol. Medtem ko je Jangonska univerza najbolj znana (njen glavni kampus je del priljubljene burmanske kulture), je najstarej\xc5\xa1a univerza prikraj\xc5\xa1ana za dodiplomski \xc5\xa1tudij. Po vstajah leta 1988 po vsej dr\xc5\xbeavi je voja\xc5\xa1ka vlada ve\xc4\x8dkrat zaprla univerze in se je ve\xc4\x8dina dodiplomskih \xc5\xa1tudentov razpr\xc5\xa1ila na nove univerze v predmestjih. Kljub temu pa so mnoge najbolj\xc5\xa1e univerze v dr\xc5\xbeavi \xc5\xa1e vedno v Jangonu. \xc5\xa0tudenti iz vse dr\xc5\xbeave \xc5\xa1e vedno prihajajo \xc5\xa1tudirat v Jangon, saj so nekateri predmeti na voljo le tukaj. University of Medicine 1, University of Medicine 2, Yangon Technological University, University of Computer Studies and Myanmar Maritime University so najbolj\xc5\xa1e v dr\xc5\xbeavi.'